**การจัดตั้งการยางแห่งประเทศไทย**

ต่อจากนี้ไป ขอเชิญรับฟังไทยคู่ฟ้าครับ

หนึ่งในมาตรการแก้ไขปัญหาราคายางพาราตกต่ำอย่างยั่งยืนของรัฐบาลคือ การจัดตั้งการยางแห่งประเทศไทย ซึ่งทำให้เกิดการแลกเปลี่ยนบุคลากร ประสบการณ์ ความรู้ การบริหารจัดการ โดยเฉพาะอย่างยิ่งการมีทุนประเดิมจากกองทุนสงเคราะห์การทำสวนยาง ช่วยให้การบริหารจัดการกระบวนการผลิตมีความคล่องตัวมากยิ่งขึ้น ส่วนการทำสัญญาซื้อขายยางกับรัฐบาลจีน เป็นการซื้อขายแบบรัฐต่อรัฐ ซึ่งการยางแห่งประเทศไทยจะเน้นการซื้อยางจากสถาบันเกษตรกร โดยเปิดโอกาสและชักจูงให้เกษตรกรพัฒนารูปแบบการดำเนินธุรกิจของตนเอง โดยขายยางให้แก่การยางแห่งประเทศไทยเพื่อส่งมอบให้แก่รัฐบาลจีน ซึ่งจะทำให้สถาบันเกษตรกรพัฒนาทั้งในด้านการผลิตที่มีคุณภาพ กระบวนการจ้างโรงงานผลิต และการขนส่ง ทั้งนี้ การส่งออกยางพาราไปยังต่างประเทศสอดคล้องกับแนวทางการลดปริมาณยางในประเทศตามนโยบายของรัฐบาล ซึ่งจะช่วยยกระดับราคายางให้สูงขึ้น และสร้างรายได้ให้แก่เกษตรกรรายย่อยได้อีกทางหนึ่ง

ร่วมเดินหน้าประเทศไทย กับสำนักโฆษก สำนักเลขาธิการนายกรัฐมนตรี